楚村道中  其二
作者：周邦彥
朝代：宋

paragraphs: 族雲行太虛，布置初狼籍。
彌縫天四維，俄頃同一色。
雨形如別淚，含惡未忍滴。
泥塗頗翻車，行者自朝夕。
中央成白道，裊裊踏蛇脊。
潺湲冒田水，去作澗底碧。
高林蔭清快，渴烏時一擲。
晚休張莊聚，涇草蒙古驛。
往時解鞍地，醉墨棲壞壁。
孤星探先出，天鏡小摩拭。
比鄰忽喧呼，夜磔魯津伯。
夢歸萱草堂，再拜悲喜劇。
問言勞如何，嗟我子行役。
平明看屋霤，兩鵲聲嘖嘖。
果逢南使還，馮寄好消息。
誰秣百里駒，肯稅不論直。